Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 31.01.2025

**Αρ. Πρωτ.:** 131

ΠΡΟΣ: κ. Β. Κικίλια, Υπουργό Κλιματικής Κρίσης και Πολιτικής Προστασίας

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ζητάει επίσπευση και παράταση υποβολής νέων αιτήσεων για τη χορήγηση βοήθειας 600€ στα πληγέντα Άτομα με Αναπηρία από τις πλημμύρες το 2024**»**

**Κύριε Υπουργέ**,

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

**Η Ε.Σ.Α.μεΑ. με το παρόν σας μεταφέρει το αίτημα της** **Περιφερειακής Ομοσπονδίας Ατόμων με Αναπηρία (Π.ΟΜ.Α.μεΑ.) Θεσσαλίας σχετικά με την επίσπευση και παράταση υποβολής νέων αιτήσεων για τη χορήγηση βοήθειας 600€ στα πληγέντα Άτομα με Αναπηρία από τις πλημμύρες το 2024.**

Όπως επισημαίνεται και στην υπ’ αριθ. πρωτ. 14/31.01.2024 επιστολή της Π.ΟΜ.Α.μεΑ. Θεσσαλίας, την οποία σας επισυνάπτουμε, σύμφωνα με έγγραφο του Υπουργείου Κλιματικής Κρίσης και Πολιτικής Προστασίας (αριθ. πρωτ. 82188/ΓΔστ1/5-11-2024), δόθηκε η δυνατότητα στα πληγέντα φυσικά πρόσωπα που δεν έχουν λάβει μέχρι τη 18η Οκτωβρίου 2024 επίδομα πρώτων Βιοτικών Αναγκών και απλών Επισκευαστικών Εργασιών ή και την αντικατάσταση οικοσκευής, να υποβάλουν αίτημα για την χορήγησή του απ΄τους Δήμους που υπέστησαν καταστροφές λόγω πλημμύρας, από 08 Νοεμβρίου 2024 έως 31 Δεκεμβρίου 2024.

Στο πλαίσιο αυτό, μεταξύ των πλημμυροπαθών που υπέβαλαν αίτηση για την χορήγηση επιδόματος πρώτων βοηθειών, όπως αναφέρεται και στο επισυναπτόμενο δημοσίευμα του site «ΚΡΗΝΗ LIVE», ήταν και άτομα με αναπηρία του Δήμου Φαρκαδόνας της Π.Ε. Τρικάλων, με σκοπό να λάβουν την προσαύξηση των 600€ που δικαιούνται σύμφωνα με το άρθρο 1 παρ. 2 της Υ.Α. 33862/6-5-2019 (ΦΕΚ 1699Β΄).

Ωστόσο, αν και έχει παρέλθει αρκετός χρόνος απ΄ την ημέρα της υποβολής αιτήσεων των ατόμων με αναπηρία του συγκεκριμένου Δήμου, ο οποίος απέστειλε τις αιτήσεις στο υπουργείο σας, αλλά και άλλων ατόμων με αναπηρία των υπόλοιπων Δήμων της Θεσσαλίας, ακόμη καθυστερεί από μέρους του υπουργείου σας, η χορήγηση σε αυτούς, της εν λόγω προσαύξησης.

**Κύριε Υπουργέ,**

Ως εκ τούτου, απευθυνόμαστε σε εσάς και ζητάμε την προσωπική σας παρέμβαση, ώστε αφενός να επισπευστούν οι διαδικασίες χορήγησης της προσαύξησης των 600€ στα άτομα με αναπηρία που υπέβαλαν τις σχετικές αιτήσεις τους στον Δήμο Φαρκαδόνας αλλά και σε κάθε πλημμυροπαθή Δήμο της Θεσσαλίας και αφετέρου, επειδή υπάρχουν άτομα με αναπηρία που δεν έλαβαν γνώση εγκαίρως για την καταληκτική ημερομηνία υποβολής αιτήσεων, να δοθεί παράταση πέραν της 31η Δεκεμβρίου 2024 και να ενημερωθούν σχετικά όλα τα άτομα με αναπηρία απ΄ τους Δήμους, για την υποβολή αιτήσεων, για την χορήγηση της προσαύξησης των 600€.

Στο παρόν επισυνάπτεται η υπ’ αριθ. πρωτ. 14/31.01.2024 επιστολή της Π.ΟΜ.Α.μεΑ. Θεσσαλίας που αναφέρεται στο εν λόγω ζήτημα.

Αναμένοντας άμεσα την απάντησή σας και τις ενέργειές σας επί του θέματος,

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Υφυπουργό Κλιματικής Κρίσης και Πολιτικής Προστασίας, κ. Χρ. Τριαντόπουλο
* Δήμαρχο Φαρκαδόνας Π.Ε. Τρικάλων, κ. Σπυρίδωνα Αγναντή
* Π.ΟΜ.Α.μεΑ. Θεσσαλίας

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |